1. Indledning

Ved det i november 2003 vedtagne prospektdirektiv[1] fastsættes der fælles regler for det prospekt, der skal offentliggøres med henblik på et udbud til offentligheden eller en optagelse til handel af omsættelige værdipapirer på et reguleret marked i EU. Efter en revision blev prospektdirektivet ændret i november 2010 ved direktiv 2010/73/EU ("prospektdirektiv II", som anvendes fra juli 2012). Det blev senest ændret ved direktiv 2014/51/EU ("Omnibus II-direktivet").

Prospektdirektiv II indeholder i artikel 4 en evalueringsbestemmelse, som kræver, at Kommissionen senest den 1. januar 2016 evaluerer anvendelsen af prospektdirektivet som ændret ved prospektdirektiv II. Denne rapport forelægges for Europa-Parlamentet og Rådet, eventuelt ledsaget af forslag til ændring af prospektdirektivet.

2. Retsgrundlag

Denne rapport er påkrævet i henhold til prospektdirektivets artikel 24a. I henhold til denne bestemmelse tillægges Kommissionen beføjelser til at vedtage de delegerede retsakter, der er omhandlet i prospektdirektivets artikel 1, stk. 4, artikel 2, stk. 4, artikel 3, stk. 4, artikel 4, stk. 1, femte afsnit, artikel 5, stk. 5, artikel 7, stk. 1, artikel 8, stk. 4, artikel 11, stk. 3, artikel 13, stk. 7, artikel 14, stk. 8, artikel 15, stk. 7 og artikel 20, stk. 3, første afsnit, i en periode på fire år fra den 31. december 2010. Kommissionen aflægger rapport vedrørende de delegerede beføjelser senest seks måneder inden udløbet af fireårsperioden. Delegationen af beføjelser forlænges automatisk for perioder af samme varighed, medmindre Europa-Parlamentet eller Rådet tilbagekalder delegationen i henhold til prospektdirektivets artikel 24b.

3. Udøvelse af de delegerede beføjelser

Prospektdirektivets artikel 1, stk. 4

Kommissionen har til dato ikke foretaget nogen tilpasning af de i prospektdirektivets artikel 1, stk. 4, omhandlede grænser. Grænserne vil blive evalueret i den evaluering, der i henhold til prospektdirektiv II's artikel 4 kræves gennemført senest den 1. januar 2016.

Prospektdirektivets artikel 2, stk. 4

Kommissionen har til dato ikke foretaget nogen justering af de i prospektdirektivets artikel 2, stk. 4, omhandlede definitioner og tærskelværdier. Definitionerne og tærskelværdierne vil blive evalueret i den evaluering, der i henhold til prospektdirektiv II's artikel 4 kræves gennemført senest den 1. januar 2016.

Prospektdirektivets artikel 3, stk. 4

Kommissionen har til dato ikke foretaget nogen tilpasning af de i prospektdirektivets artikel 3, stk. 4, omhandlede beløbsgrænser. Beløbsgrænserne vil blive evalueret i den evaluering, der i henhold til prospektdirektiv II's artikel 4 kræves gennemført senest den 1. januar 2016.

Prospektdirektivets artikel 4, stk. 1, femte afsnit

Der har til dato ikke været fremsat anmodninger om sådanne vurderinger til præcisering af kriterierne for ækvivalensen af tredjelandes reguleringsmæssige rammer. Ækvivalensvurderingen kan desuden foretages direkte, dvs. uden præcisering eller tilføjelse af yderligere kriterier, under hensyntagen til de relevante bestemmelser i direktiv 2004/39/EF om markeder for finansielle instrumenter, direktiv 2004/109/EF om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked, og direktiv 2003/6/EF om markedsmisbrug samt de generelle kriterier i prospektdirektivets artikel 4, stk. 1, litra e). Alle ækvivalensbestemmelser for tredjelande vil blive evalueret i den evaluering, der i henhold til prospektdirektiv II's artikel 4 kræves gennemført senest den 1. januar 2016.

Prospektdirektivets artikel 5, stk. 5, og artikel 7, stk. 1

Disse beføjelser har været anvendt til at vedtage de følgende delegerede forordninger fra Kommissionen:

- Kommissionens delegerede forordning (EU) nr. 486/2012 af 30. marts 2012 om ændring af forordning (EF) nr. 809/2004 for så vidt angår format og indhold af prospektet, basisprospektet, resuméet, og de endelige vilkår samt for så vidt angår oplysningskravene

- Kommissionens delegerede forordning (EU) nr. 862/2012 af 4. juni 2012 om ændring af forordning (EF) nr. 809/2004 for så vidt angår oplysninger om tilsagnet til prospektets anvendelse, oplysninger om underliggende indekser og kravet om en rapport udarbejdet af uafhængige revisorer

- Kommissionens delegerede forordning (EU) nr. 759/2013 af 30. april 2013 om ændring af forordning (EF) nr. 809/2004 for så vidt angår oplysningskrav for konvertible og ombyttelige gældsværdipapirer.

Prospektdirektivets artikel 8, stk. 4

Denne beføjelse har ikke været anvendt, idet drøftelser med Den Europæiske Værdipapir- og Markedstilsynsmyndighed (ESMA) og de nationale kompetente myndigheder ikke har vist et behov for yderligere præcisering af enkeltheder om udeladelse af oplysninger fra prospektet.

Prospektdirektivets artikel 11, stk. 3

Med Omnibus II-direktivet ændredes prospektdirektivets beføjelse med henblik på at tage hensyn til oprettelsen af ESMA inden for Det Europæiske Finanstilsynssystem (ESFS). Før vedtagelsen af Omnibus II-direktivet tillagdes Kommissionen beføjelser til at vedtage delegerede retsakter. Med vedtagelsen af Omnibus II-direktivet ændredes beføjelsen, således at ESMA tillægges beføjelser til at udarbejde udkast til reguleringsmæssige tekniske standarder med henblik på at præcisere de oplysninger, der skal integreres ved henvisning. ESMA forelægger disse udkast til reguleringsmæssige tekniske standarder for Kommissionen senest den 1. juli 2015, og Kommissionen tillægges beføjelse til at vedtage de reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010. ESMA har foretaget en offentlig høring om udkastene til reguleringsmæssige tekniske standarder, som blev afsluttet den 19. december 2014.

Prospektdirektivets artikel 13, stk. 7

Med Omnibus II-direktivet ændredes prospektdirektivets beføjelse. Ændringen indebærer, at ESMA tillægges beføjelser til at udarbejde udkast til reguleringsmæssige tekniske standarder for at præcisere procedurerne for godkendelse af prospektet og betingelserne for eventuel justering af fristerne. ESMA forelægger disse udkast til reguleringsmæssige tekniske standarder for Kommissionen til vedtagelse senest den 1. juli 2015. ESMA har foretaget en offentlig høring om udkastene til reguleringsmæssige tekniske standarder, som blev afsluttet den 19. december 2014.

Prospektdirektivets artikel 14, stk. 8

Med Omnibus II-direktivet ændredes prospektdirektivets beføjelse. Ændringen indebærer, at ESMA tillægges beføjelser til at udarbejde udkast til reguleringsmæssige tekniske standarder for at præcisere bestemmelserne for offentliggørelse af prospektet, jf. artikel 14, stk. 1-4. ESMA forelægger disse udkast til reguleringsmæssige tekniske standarder for Kommissionen til vedtagelse senest den 1. juli 2015. ESMA har foretaget en offentlig høring om udkastene til reguleringsmæssige tekniske standarder, som blev afsluttet den 19. december 2014.

Prospektdirektivets artikel 15, stk. 7

Med Omnibus II-direktivet ændredes prospektdirektivets beføjelse. Ændringen indebærer, at ESMA tillægges beføjelser til at udarbejde udkast til reguleringsmæssige tekniske standarder med henblik på at præcisere bestemmelserne om udsendelse af annoncer om hensigten om udbud til offentligheden af værdipapirer eller optagelse til handel på et reguleret marked, navnlig før prospektet er gjort tilgængeligt for offentligheden eller før tegningens påbegyndelse, og præcisere bestemmelserne i artikel 15, stk. 4. ESMA forelægger disse udkast til reguleringsmæssige tekniske standarder for Kommissionen til vedtagelse senest den 1. juli 2015. ESMA har foretaget en offentlig høring om udkastene til reguleringsmæssige tekniske standarder, som blev afsluttet den 19. december 2014.

Prospektdirektivets artikel 20, stk. 3, første afsnit

Kommissionen har til dato ikke anvendt beføjelsen til at vedtage delegerede retsakter med henblik på fastsættelse af generelle ækvivalenskriterier for tredjelandes prospekter. I mellemtiden har ESMA udarbejdet en ikkebindende "ramme for tredjelandes prospekter i henhold til prospektdirektivets artikel 20" (se offentlig meddelelse ESMA/2011/36). Udstedelsen af generelle ækvivalenskriterier for tredjelandes prospekter vil blive evalueret i den evaluering, der i henhold til prospektdirektiv II's artikel 4 kræves gennemført senest den 1. januar 2016.

4. Konklusion

Kommissionen har udøvet nogle af sine delegerede beføjelser. Beføjelserne i prospektdirektivets artikel 11, stk. 3, artikel 13, stk. 7, artikel 14, stk. 8, og artikel 15, stk. 7, blev ændret ved Omnibus II-direktivet, og ESMA er på nuværende tidspunkt i gang med at udarbejde udkast til de respektive reguleringsmæssige tekniske standarder, som vil blive vedtaget af Kommissionen i overensstemmelse med artikel 10-14 i forordning (EU) nr. 1095/2010. Mens Kommissionen anser delegationen af beføjelser for at have været afgørende for videreudviklingen af et fælles regelsæt og dermed for fastlæggelsen af mere harmoniserede regler af høj kvalitet, har nogle af de til denne delegerede beføjelser ikke været udøvet endnu. Også de omhandlede bestemmelser vil indgå i den evaluering, der i henhold til prospektdirektiv II's artikel 4 kræves gennemført senest den 1. januar 2016. Kommissionen finder, at Europa-Parlamentet og Rådet ikke bør tilbagekalde delegationen af disse beføjelser i henhold til prospektdirektivets artikel 24b, da den set i lyset af udviklingen på de finansielle markeder kan få behov for at benytte disse beføjelser til at vedtage visse delegerede retsakter i fremtiden. Kommissionen opfordrer Europa-Parlamentet og Rådet til at tage denne rapport til efterretning.

[1] Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF.